ועדת הכלכלה, כנסת 20, פרוטוקול מספר 441, 2017-02-13 12:40

איתן כבל: שלום לכולם.

איתן כבל: אני מתכבד לפתוח את ישיבת ועדת הכלכלה.

איתן כבל: גברתי מנהלת הוועדה, הדובר, הרשמת.

איתן כבל: אני רוצה את כולם בתשומת לב, מפוקסים, ולא נבלבל את המוח, ננצל את ההזדמנות שכבוד השר נמצא אתנו וגם אביגדור יצחקי נמצא כאן, בוודאי לנושא הראשון.

איתן כבל: לקח לנו זמן אבל בסוף כינסנו מספר נושאים כדי שהשר יגיע.

איתן כבל: בסוף-בסוף לא חייב השר להגיע לכל דיון מהיר שמקיימת הוועדה, ולמרות זאת התרצה השר.

איתן כבל: לכן אני מבקש ש"נתקתק" כל נושא לא כאילו זה הדיון הראשון שבו אנחנו עוסקים.

איתן כבל: תינתן האפשרות למציעי ההצעות להשמיע את דברם והשר ישיב.

איתן כבל: יש פה את שני גורמי המקצוע הכי בכירים בעניינים האלה.

איתן כבל: שלום חברי, ראש עיריית מעלות שלמה בוחבוט.

יוסי יונה: יש לי הצעה לסדר.

יוסי יונה: יש שלושה נושאים כבדים מאוד וכינסת את כל הנושאים הללו יחדיו.

יוסי יונה: אנחנו מכירים את הנהגים, לא את הנהלים.

יוסי יונה: המון פעמים כשמתחילים לדון בנושא יש גלישה.

יוסי יונה: הייתי רוצה להציע הצעה, שתקצה זמן קצוב לדיון בכל אחד מן הנושאים האלה, שאדוני יחלק באופן חד-משמעי את הזמן עם סטופר.

יוסי יונה: הנושא שאני מעלה הוא הנושא השלישי ואני חושש, אני מודה, שלא ייוותר זמן.

איתן כבל: הבנתי.

איתן כבל: מנהלת הוועדה כבר אמרה לי.

יוסי יונה: לכן אם אתה מוכן לקבל את ההצעה, שכאשר נגמר הזמן, חלפו 45 דקות, יעברו לנושא הבא.

איתן כבל: חד-משמעית.

איתן כבל: אני כבר אומר לכם, יש כאן נושאים שאם נידרש לעסוק בהם בישיבה נוספת כך נעשה.

איתן כבל: בואו נתחיל.

איתן כבל: הנושא הראשון הוא פערים בהטבות בין מרכז ופריפריה במסגרת תוכנית "מחיר למשתכן" של חברי הכנסת הבאים, וזה גם סדר הדוברים: חבר הכנסת מאיר כהן; חבר הכנסת מנואל טרכטנברג; חבר הכנסת אורן חזן לא נמצא.

איתן כבל: נאחל לו מזל טוב על נישואיו, נאחל מזל טוב גם לאשתו; וחבר הכנסת יגאל גואטה.

איתן כבל: בבקשה חבר הכנסת מאיר כהן.

איתן כבל: אני מבקש שתהיו ממוקדים.

מאיר כהן: אדוני היושב-ראש, אדוני השר, חברי הכנסת, אנחנו באמת מאחלים לאורן חזן מזל טוב, לזוג הטרי, בעזרת השם.

מאיר כהן: אני רוצה להקדים ולומר לפני הדקות הקצרות שאדבר שאני כחבר כנסת, גם אני וגם סיעתי, שמח על כך שבנושא הדיור אין אופוזיציה ואין קואליציה ומעשינו מוכיחים שבכל הצעת חוק שקשורה לנושא הדיור אנחנו ראשונים לעמוד ולהצביע ולתמוך בשר האוצר תמיכה מלאה.

מאיר כהן: אני חושב שכך ראוי שיהיה וכך כולנו צריכים לעשות כי אנחנו מתמודדים עם הבעיה הזאת, זו הבעיה של הילדים שלנו, שלנו, של כל אחד מאתנו במדינה הזאת.

מאיר כהן: בכל זאת אני רוצה להתמקד אך ורק בסוגיה של "מחיר למשתכן" כמי שגר בדימונה והולך לשטחי הבנייה לבדוק מה קורה.

מאיר כהן: אביא כמה נתונים בכדי שנבין למה אני בא עם הדיון הזה ולמה אני אומר שאנחנו צריכים לשמוע את השר ואת אנשיו, כיצד הם מתמודדים עם הנתונים האלה ומה בכוונתם לעשות בכדי לשפר.

מאיר כהן: התוכנית מבורכת, בסופו של דבר אחרי שיעשו את הכוונון העדין וישפרו אין לי שום ספק שהיא תהיה עם בשורה.

מאיר כהן: אני רוצה לספר לכם שרוב הזוכים בפריפריה, לפחות בסבב הראשון, מוותרים על זכייתם, עוזבים.

מאיר כהן: בדימונה עשרות צעירים וצעירות נדהמו לגלות – הלכתי לבדוק את זה בשכונת השחר, שאני תכננתי אותה והייתי בין מקימיה הראשונים – הסתבר שהם ייאלצו לשלם מחיר שכמעט זהה למחיר השוק.

מאיר כהן: אותו קבלן אמר להם: זכיתם, אבל מעבר לכביש אני בונה שכונה.

מאיר כהן: הפערים היו כמעט אפסיים.

מאיר כהן: למה?

מאיר כהן: לא אכנס לפרטים אבל אני משער שהחבר'ה יודעים.

מאיר כהן: בירוחם חברת תשתית הוציאה למכירה חופשית 114 יחידות דיור שנשארו פנויות מתוך 214 יחידות דיור.

מאיר כהן: הצעירים זכו וויתרו, למרות שנרשמו 4,000 איש ל"מחיר למשתכן".

מאיר כהן: בקריית ביאליק – 457 זוכים החזירו את הדירות שלהם, אמרו: זכינו אבל אנחנו מבטלים.

מאיר כהן: בעפולה אותו דבר.

מאיר כהן: המגמה הזאת לצערי זולגת להרבה מאוד מקומות.

מאיר כהן: רק לפני חודש התברר, אדוני השר, ששלושה מכרזים של "מחיר למשתכן" בבאר-שבע, דימונה וקריית שמונה נכשלו, אף קבלן לא ניגש למכרז.

מאיר כהן: שימו לב, זה במקומות שאני יודע שיש בהם זוגות צעירים שאין להם דיור.

מאיר כהן: בדימונה לאחרונה בשכונת השחר בוטל מכרז חסר תקדים בהיקפו, של 436 יחידות דיור של "מחיר למשתכן".

איתן כבל: העברת את המסר היטב.

איתן כבל: תתקדם בבקשה.

מאיר כהן: הדבר השני, קראתי בעיון את המסמך של מרכז המחקר והמידע של הכנסת.

מאיר כהן: למרות הממוצעים שהם מציגים כאן, חבריה, בסופו של דבר מדינת ישראל, כשמדובר בדירות בראשון לציון או בהרצליה, מכניסה את היד לכיס עמוק מאוד ויודעת להביא פערים של 600,000 שקל בין ממוצע של דירה לבין "מחיר למשתכן", כאשר באשכולות של דימונה, של ירוחם וכולי ההנחה הייתה הרבה פחות משמעותית.

מאיר כהן: עיני לא צרה, הלוואי שהשר יצליח להרחיב את הפערים האלה.

מאיר כהן: ראוי שגם בהרצליה ובראשון לציון יבנו ב"מחיר למשתכן" וישאירו את הפער הזה של 800,000 שקלים, או מיליון שקלים.

מאיר כהן: ככל שיעשו את זה כך ייטב לנו.

מאיר כהן: אבל אם אנחנו רוצים לדאוג לפריפריה ולדאוג שהפרויקט הטוב הזה ייצא לפועל כפי שצריך גם בפריפריה, ראוי שיקשיבו לנו ולא ייקחו את זה אישית כביקורת.

מאיר כהן: כשהעליתי את הדברים אמרו: מה אתם עשיתם כ"יש עתיד"?

מאיר כהן: קשקוש מקושקש.

מאיר כהן: מה זה שייך?

איתן כבל: הדיון היום לא יתקיים ברמה הזאת.

מאיר כהן: תודה רבה.

מאיר כהן: אני באמת מאחל הצלחה.

רועי פולקמן: זו שאלה רלוונטית.

יעקב אשר: לא מדברים על מה אחרים עשו.

רועי פולקמן: הם היו שם במשך שנה ו-9 חודשים.

איתן כבל: חברים, אי אפשר כל הזמן – בואו נעצור לפני שמסתכלים לאחור.

איתן כבל: בבקשה חבר הכנסת טרכטנברג.

מנואל טרכטנברג: צהרים טובים, אדוני היושב-ראש, אדוני השר, אביגדור יצחקי, תודה שאתם כאן.

מנואל טרכטנברג: בהמשך לדברים של מאיר כהן, הנקודה בעיניי היא לא הסכום האבסולוטי של ההנחה שמגיעה למי שנכנס לתוכנית של "מחיר למשתכן" בפריפריה או במרכז אלא האחוז של ההנחה משווי הדירה.

מנואל טרכטנברג: הרי ברור שהקרקע זולה יותר בפריפריה מאשר במרכז, את זה כולנו יודעים, אבל הנה הפער הכי גדול.

מנואל טרכטנברג: במחוז הדרום ההנחה כאחוז ממחיר השוק היא 17.5%, בתל-אביב היא כמעט 25%.

מנואל טרכטנברג: העניין הוא אחוז ההטבה, ושם כן יש מקום לעשות, אתם יכולים לשלוט על הדבר הזה.

מנואל טרכטנברג: מה גם שזה "מתגלגל" הלאה להטבה שהרשויות המקומיות מקבלות על כל דירה שכזאת.

מנואל טרכטנברג: הסכום שהן מקבלות הוא פונקציה של ההטבה שניתנת על הדירה ולכן אותם 17.5% "מתגלגלים" הלאה, פחות לרשות המקומית בדרום לעומת תל-אביב.

מנואל טרכטנברג: זו נקודת תורפה שאפשר לתת לה מענה.

מנואל טרכטנברג: מעבר לכך, על זה דיברנו מספר פעמים ואני מוצא לנכון להעלות את זה שוב, כולנו מבינים שגם כשמדובר על 850,000 שקל לדירה, שזה נחשב מחיר זול, יש לא מעט זוגות צעירים שלא יכולים לעמוד בזה, בפרט עכשיו כשהעלות של המשכנתה עולה, החלק המימוני עולה לנגד עינינו.

מנואל טרכטנברג: לכן אמרנו מספר פעמים שצריך להקצות יותר דירות במתחמים האלה לדיור בר-השגה במובן האמיתי של המילה.

מנואל טרכטנברג: לאמור, שהמשתכן ישלם כפונקציה של ההכנסה שלו ולא כפונקציה של מחיר הדירה.

מנואל טרכטנברג: את זה אפשר לעשות.

מנואל טרכטנברג: יש דוגמאות, בעיקר דווקא בארצות-הברית, בניו-יורק, בניו-ג'רסי, ויש יהודים טובים שמוכנים לתרום לדבר הזה.

מנואל טרכטנברג: אם לא, נהיה באותה בעייתיות לאורך זמן.

מנואל טרכטנברג: בשני ההקשרים האלה אפשר לעשות.

מנואל טרכטנברג: יש לי גם מה להגיד על התוכנית בכללותה.

מנואל טרכטנברג: קרן המטבע הבין-לאומית התייחסה לדבר זה.

מנואל טרכטנברג: ציינו שזו תוכנית יקרה, נקודתית וכולי.

מנואל טרכטנברג: אני לא נכנס לזה.

מנואל טרכטנברג: צריך לקחת את זה לתשומת לבנו.

מנואל טרכטנברג: אבל בשני האפיקים האלה ניתן לשפר את מה שיש, ואנחנו כאן, כפי שאמר מאיר כהן, אני רוצה לחזק מאוד את מה שהוא אמר, כדי לעזור ולא רק כדי לבוא בטענות נגד.

מנואל טרכטנברג: תודה.

איתן כבל: תודה, אדוני.

איתן כבל: חבר הכנסת יגאל גואטה, בבקשה.

יגאל גואטה: אדוני היושב-ראש, אקבל את ההמלצה שלך, ביקשת מהחברים לא לבלבל את המוח.

יגאל גואטה: אחרי דבריו של חבר הכנסת כהן ודבריו של פרופסור טרכטנברג, הדברים ברורים.

יגאל גואטה: בסופו של יום הכדאיות של התוכנית בפריפריה לא שווה.

יגאל גואטה: צריך לראות, עם כל זה שבאמת התוכנית טובה ומצוינת ושר הבינוי והשיכון – אני חושב שאין כל-כך הרבה שרים שעסוקים ברצון לעזור לאזרח כפי שהוא עסוק, ואין ספק שיש פה רצון ויש פה תוכנית טובה.

יגאל גואטה: צריך לראות רק איפה יש פה ליקויים כדי שבסופו של יום יהיה כדאי לאזרח ללכת לדבר הזה ולא ניתקל במקרים כאלה, שיש מכרזים ואנשים לא ניגשים.

יגאל גואטה: תודה רבה.

איתן כבל: תודה, אדוני.

איתן כבל: יש כאן רשימה של 5 חברי כנסת.

איתן כבל: אתן לכל אחד מהם להתייחס.

איתן כבל: אני מציע שהשר ישיב קודם כול על הדיון המהיר, לאחר מכן אפתח את זה לחברי כנסת נוספים שיבקשו להוסיף או לחדד ונשמע כמובן גם הערות של מוזמנים.

איתן כבל: בבקשה, אדוני.

יואב גלנט: אדוני היושב-ראש, חברי חברי הכנסת, נציגי המשרד וכל המשתתפים, אביגדור יצחקי, אחלק את הדברים שלי לשני חלקים.

יואב גלנט: אתחיל בפתיח קצר ולאחר מכן אבקש שעל הנתונים, התפיסה וההבנה אביגדור יצחקי ירחיב, ואחרי כן אני רוצה להשלים כמה נקודות, ברשותכם, אם זה בסדר מבחינת התהליך.

יואב גלנט: קודם כול, אני רוצה לשים את הדברים הראשונים על השולחן, וזה הדבר החשוב ביותר.

יואב גלנט: מאז 15 במאי 2015, כשהתחלנו בתהליך, יש דבר אחד מרכזי מאוד.

יואב גלנט: את כל האדמות שהמדינה מוכרת לצורך בניית דירות היא מוכרת ל"מחיר למשתכן", קרי לזוגות צעירים שאין להם דירות במגזר הציוני, שהוא הרוב, שזה חיילים משוחררים.

יואב גלנט: המשמעות של העניין הזה היא מרחיקת-לכת פעמיים: הדבר הראשון, אתה דואג למי שאין לו דירות בעדיפות ראשונה על פני כל דבר אחר, כלומר זה לא כניסה של דירות בזרם מסיבי חסר משמעות, והדבר השני שאיננו פחות חשוב, למעשה אנחנו לוקחים תקבולים גדולים מאוד שהמדינה הייתה יכולה לגבות ומחזירים אותם לאזרח.

יואב גלנט: אם נניח המחיר הממוצע של דירה מוזל ב-200,000 שקלים – ואני מדבר על קרקע – אז למעשה אם על 50,000 דירות אתה לא גובה את זה העברת 10 מיליארד שקל מתקבולי המדינה טרם איזון התקציב מבעוד מועד ונתת אותם כסובסידיה, כמענק, איך שתקראו לזה, לטובת האזרח.

יואב גלנט: המשמעות היא שאנחנו עושים דבר משמעותי מאוד בהקשר של שימושי הקרקע ומסיטים מהמציאות שבה המדינה ראתה בזה כסף, תקבול, קופה ב' של משרד האוצר על מנת לתת כמה שיותר לשימושים טובים כמו רווחה, ביטחון, כל דבר, וזה כמובן היה חלק מהאמרת המחירים.

יואב גלנט: אנחנו מייצרים מצב אחר.

יואב גלנט: זה דבר ראשון.

יואב גלנט: דבר שני, אני חושב שהתוכנית לא מושלמת, יש לנו מה לשפר.

יואב גלנט: אנחנו לומדים תוך כדי תנועה.

יואב גלנט: נכנסנו לתוך מערכת, מי כמוכם יודע, של שוק שעלה כאן בתוך 10 שנים ב-100%, 15%-20% בשנה; פרויקטים שלוקחים מרגע שמתחילים בתכנון ועד האכלוס 15 שנים, ולפעמים יותר מזה; אוכלוסייה שבגדול, כפי שציין גם מאיר כהן, מתמקדת למרכז הארץ, וממרכז הארץ גם הולכת לאזורי ביקוש ביהודה ושומרון, אבל מידלדלת בצפון ובדרום; ותהליכים שלהבנתי צפויים לנו קדימה.

יואב גלנט: עכשיו סיימנו דיון בקבינט הדיור.

יואב גלנט: אנחנו מתכננים אחרי כל הפחתים 1.5 מיליון דירות ב-25 השנים הקרובות, בדור הבא, על מנת לתת מענה, בערך 20% לחרדים, 20% לציבור הערבי והשאר לציבור הכללי.

יואב גלנט: כלומר, כל זה גם פוגש אתגר גדול מאוד שאנחנו צריכים להתמודד אתו.

יואב גלנט: לכן אני קודם כל בא לתוך הדיון הזה ולא אומר לכם שאין לנו מה ללמוד ואין לנו מה לשפר ואין לנו מה לעשות, אבל אנחנו לא עושים את זה בחדרי הישיבות בדיונים תיאורטיים, אנחנו עובדים בכל המקומות.

יואב גלנט: עכשיו אני מבקש שאביגדור יצחקי יסביר בכמה מילים את כל מה שקשור לאחוזים ולשינויים וכן הלאה, ואני ארחיב בעוד כמה מילים.

יואב גלנט: אני מקווה שזה ייתן מענה.

איתן כבל: כדי שנהיה ממוקדים, כדי שלא נצא עם דיון שהוא מחוץ לאטמוספירה, בסוף שאלו כאן חלק מחברי הכנסת שאלות מאוד קונקרטיות, למשל בעניין המכרזים שהתוצאה שלהם לא באמת ממומשת.

איתן כבל: אתה מכיר את זה, אביגדור יצחקי, כבר דיברת על זה בעבר, אבל חשוב שתמקד את זה; למשל בעניין פערי המחיר, בתל-אביב 20% לעומת ישובים בפריפריה.

איילת נחמיאס ורבין: ומימון.

עבד אל חכים חאג' יחיא: 1.5 מיליון דירות – יודעים איפה הן ייבנו או שזו החלטה שעדיין לא יודעים את ההתפלגות שלה?

איתן כבל: יהיו 1.5 מיליון דירות.

איתן כבל: לכם זה תקוות.

איתן כבל: .. חלק מזה צריך להיות גם תקווה.

איתן כבל: בבקשה, אביגדור יצחקי.

אביגדור יצחקי: תודה רבה, אדוני היושב-ראש, על ההזמנה ועל ההשתתפות הערה של חברי הכנסת.

אביגדור יצחקי: זה רק מראה שהתוכנית הזאת חשובה.

אביגדור יצחקי: אני באמת רוצה להודות על שיתוף הפעולה של הכנסת בכל התהליכים ובחקיקה שאנחנו עושים בנושא הדיור.

אביגדור יצחקי: באמת יש פה התגייסות בלתי רגילה.

אביגדור יצחקי: החל מיום שהעברנו את מינהל התכנון למשרד האוצר היה פה באמת שיתוף פעולה בלתי רגיל, וגם היום בכל החקיקה שלנו.

אביגדור יצחקי: אמר שר הבינוי והשיכון, ואני מצטרף לדבריו, מי שעושה לא חף מטעויות.

אביגדור יצחקי: יש הבדל בהנחה בין המרכז והפריפריה.

אביגדור יצחקי: זה לא עובדה שאנחנו הולכים להתווכח עליה, היא דבר אמיתי ונכון.

אביגדור יצחקי: דרך אגב, יש פריפריה שלפעמים באחוזים ניתנים בה אחוזים גבוהים יותר.

יוסי יונה: זה עניין של מדיניות?

אביגדור יצחקי: שום דבר כאן הוא לא מדיניות אמיתית.

איתן כבל: חבר'ה, אני מכיר את אביגדור יצחקי כבר שנים, הוא יודע לדבר באופן שוטף.

איתן כבל: בכל מקום צריך להיות משגיח כשרות?

איתן כבל: הוא מייצג היטב את העניינים שלו.

אביגדור יצחקי: ההנחה ב"מחיר למשתכן" ניתנת על-פי מספר עקרונות שקבענו.

אביגדור יצחקי: בכל המקומות שהם במרכז הארץ ובהם הקרקע מעל 150,000 שקל אנחנו נותנים הנחה של 120,000 שקל.

אביגדור יצחקי: על זה תוסיפו את המע"מ ואת מס הרכישה ואת כל הדברים.

אביגדור יצחקי: הכוונה היא להנחה בסדרי גודל של 200,000 שקל.

אביגדור יצחקי: כל ההנחות מעבר לזה באות על-ידי הקבלנים, שדרך אגב, לא נעים לומר אבל מחירי הבנייה בצפון ובמרכז הארץ גבוהים יותר באופן משמעותי מאשר בדרום הארץ בגלל כל מיני עניינים של הובלות והסעות וכל מה שקשור בעניין הזה.

אביגדור יצחקי: זה דבר שצריך לקחת אותו כנתון כשלעצמו.

אביגדור יצחקי: בפריפריה אנחנו נותנים 80% הנחה על הקרקע, ואם אני יכול לומר: 100% על הקרקע.

מאיר כהן: אתה יכול להגיד בוודאות שמחיר מטר קרקע יקר יותר בתל-אביב לעומת הדרום?

אביגדור יצחקי: אין ספק בכך.

אביגדור יצחקי: נמצא פה השמאי הממשלתי, אתה יכול לשאול אותו.

אביגדור יצחקי: הפער משמעותי למדי.

אביגדור יצחקי: זה יכול להגיע לפעמים ל-20%-25%.

אביגדור יצחקי: הדבר השני, בפריפריה אנחנו נותנים קודם כול קרקע כמעט בחינם.

אביגדור יצחקי: תבינו, במקומות האלה, בדימונה למשל, בסך הכול המדינה גובה 20,000 שקל ליחידת דיור, עם הפיתוח ועם המכירה של הקרקע.

אורלי לוי אבקסיס: אין מצב.

אורלי לוי אבקסיס: 20,000 שקל על הקרקע כולל הפיתוח?

אביגדור יצחקי: יש מצב.

אביגדור יצחקי: אי אפשר להמציא פה נתונים.

אביגדור יצחקי: הנתונים ברורים.

אביגדור יצחקי: כולל הפיתוח.

אורלי לוי אבקסיס: יפה.

אביגדור יצחקי: יוצא מזה שבסופו של דבר מחירי הדירות בדימונה נקבעים רק על-ידי מחירי הבנייה ולא מעבר לזה.

אביגדור יצחקי: לגבי הביטולים, קודם כול יש הרבה מאוד אנשים שנרשמים כמה שאפשר, כולל בעוונותיי הבת שלי, שנרשמה וזכתה באופקים ואז אמרה: לא מתאים לי, וביטלה.

אביגדור יצחקי: רבים מאלה שנרשמים באזור הדרום לא באמת מתכוונים לקנות שם, אבל הם רוצים לראות אם באמת הם זוכים או לא זוכים.

אביגדור יצחקי: יש פה הרבה משחק בעניין הזה.

אביגדור יצחקי: לגבי קריית ביאליק, יש שם מקרה שבו קבלן עשה טעות.

אביגדור יצחקי: גם ברעננה יש לנו אחד כזה וגם בקריית ביאליק.

אביגדור יצחקי: הם יצרו דירות שאף אחד לא רוצה אותן.

אביגדור יצחקי: אף אחד לא רוצה דירה עם כיוון אוויר אחד.

אביגדור יצחקי: אז זה דבר שאנחנו לומדים אותו.

אביגדור יצחקי: לא נאפשר את הדבר הזה יותר.

אביגדור יצחקי: קבענו כבר כללים שונים בייצור הדירה.

אביגדור יצחקי: הנה, אני אומר לכם, אנחנו נכנסים לבדיקה עכשיו, שאנחנו נגיש כבר לקבלן את צורת הבינוי הסופית שבה לא יהיו שינויים יותר, כי באמת קבלנים מנסים לנצל את כל הדבר הזה מפה ומשם.

אביגדור יצחקי: בפריפריה מעבר לזה שאנחנו למעשה הופכים את עלות הקרקע לאפס, או נותנים מינימום 80% הנחה, אנחנו מוסיפים גם 40,000 שקל סבסוד לפיתוח ובין 40,000-60,000 שקל מענק לרוכש.

אביגדור יצחקי: זאת אומרת, הדייר בדימונה, כל דייר, מקבל 60,000 שקל מענק לצורך העניין הזה.

אביגדור יצחקי: כדי לסכם את העניין, אנחנו עושים גם טעויות ולפעמים זה לא מסתדר ולפעמים אנחנו טועים בשומה.

אביגדור יצחקי: זה סך הכול מאסה שאנחנו מתכוונים להיות בה בסדרי גודל של 100,000 יחידות דיור.

אביגדור יצחקי: יש ראשי רשויות מקומיות, יש קבלנים, כל אחד עם הצרכים והרצונות שלו.

אביגדור יצחקי: אנחנו גם מוסיפים לכל רשות מקומית את היכולת לתת לבני המקום, ובפריפריה אנחנו נותנים 50% לבני המקום, ובנוסף מי שלא זכה וקיבל מקום יכול להשתתף בהגרלה הכללית.

אביגדור יצחקי: אנחנו מגיעים לפעמים ל-60%-65% בני מקום ולפעמים גם נשארים יותר בני מקום שרוצים דירה באותו ישוב.

אביגדור יצחקי: אנחנו נותנים לבני המקום בפריפריה הקרובה 32% פלוס הגרלה כללית, ובמרכז רק 20%, שזה הפער בין המרכז ובין הפריפריה, עדיפות ברורה מאוד לפריפריה.

אביגדור יצחקי: יחד עם זאת, אני סבור, ובטח השר יציין את זה פעם נוספת, שאנחנו צריכים למצוא פתרון שיהעביר יותר מן המרכז לפריפריה על מנת שבפריפריה תהיה הנחה קצת יותר גדולה מאשר הייתה בה עד היום.

אביגדור יצחקי: הדבר האחרון, הכישלון של המכרזים.

אביגדור יצחקי: כדי לייצר דירה צריך 4 דברים בסיסיים: ראשית, צריך תכנון.

אביגדור יצחקי: אני חושב שבעניין הזה אנחנו על המסלול של יותר מ-100,000 יחידות דיור בשנה.

אביגדור יצחקי: שנית, צריך אשראי.

אביגדור יצחקי: בעניין הזה אנחנו כבר "סגורים", יש גם חקיקה בוועדת הכספים על ערבות חוק מכר.

אביגדור יצחקי: אנחנו מורידים את המע"מ.

אביגדור יצחקי: אפשרנו לעשות ביטוחי משנה ואין בעיה של אשראי.

אביגדור יצחקי: דבר שלישי, בתשתיות היום אנחנו עובדים קשה מאוד על תוכניות ארוכות-טווח.

אביגדור יצחקי: ביוב גמרנו.

אביגדור יצחקי: פרט לתחבורה, שבה המצוקה קשה, אבל יותר בגלל שנכנסות יותר מכוניות ולא בונים מספיק כבישים.

אביגדור יצחקי: כיתות לימוד – 17,000 כיתות ב-5 השנים הקרובות.

אביגדור יצחקי: אנחנו מעורבים, מטה הדיור ומשרד האוצר עם המשרדים הרלוונטיים, בחשמל ומים.

אביגדור יצחקי: נפגשנו אתמול עם כל אנשי התשתיות בשביל לא לעכב את הדברים ולעשות אותם כמה שיותר מהר.

אביגדור יצחקי: לכן אני חושב שכפי שאמר השר, אנחנו מתקנים את עצמנו תוך כדי תנועה ועושים מה שאפשר.

אביגדור יצחקי: אני יכול לומר לכם שבהתחלה עשינו טעות כאשר לא חייבנו ערבות חוק מכר לרוכשים.

אביגדור יצחקי: זו טעות.

אביגדור יצחקי: מה שהיה צריך לעשות זה לתת ערבות מדינה.

אביגדור יצחקי: אז התגייסה הכנסת ואישרה לנו 3 מיליארד שקל ערבות מדינה, אבל זה לעבוד מול כל קבלן ולהחתים אותו על הסכמים.

אביגדור יצחקי: אני עושה את זה באופן אישי כי זה באמת משא ומתן של ירקנים, ואבא שלי היה ירקן.

אביגדור יצחקי: אנחנו בעניין הזה משתדלים.

אביגדור יצחקי: הדבר הרביעי והאחרון הוא מימון.

אביגדור יצחקי: "סגרנו" עם בנק ישראל שהמשכנתה תינתן לפי הערכת השמאי ולא לפי מחיר המכירה.

אביגדור יצחקי: יוצא מזה שאנחנו מגיעים ברוב המקומות ל-90% משכנתה לפחות.

אביגדור יצחקי: הדבר הזה, אחרי ישיבות רבות עם הבנקים, עובד בצורה מסודרת, בעיקר במקומות שבהם אנחנו נותנים ערבות מדינה.

אביגדור יצחקי: אני חושב שפחות מ-100,000 שקל זה בעייתי.

אביגדור יצחקי: כלומר, ההון העצמי שהדייר צריך להביא לכל היותר הוא 100,000 שקל.

אביגדור יצחקי: קשה מאוד לרדת מן הדבר הזה.

אביגדור יצחקי: יש גם משכנתאות של משרד הבינוי והשיכון שניתנות בהנחה משמעותית מאוד, של ממוצע המשכנתאות פוחת בחצי.

אביגדור יצחקי: הדבר האחרון, המשכנתאות עלו בצורה קשה מאוד.

אביגדור יצחקי: אנחנו מנסים להידבר עם המפקחת על הבנקים כדי לראות מה לעשות בדבר הזה.

אביגדור יצחקי: פה יש עניינים של התערבות ושיקולי סיכון ודברים כאלה.

אביגדור יצחקי: אני מקווה שגם ב"מחיר למשתכן" נגיע לאיזשהו דיבור עם הבנקים וגם למעשים.

איתן כבל: עד עכשיו זה הולך ממש כפי שצריך אז אתן לחבר הכנסת טרכטנברג לומר משפט, אתן לחברי הכנסת שלא דיברו וכן לאורחים שירצו להתייחס, ואדוני בוודאי יסכם את כל הדברים האלה.

איתן כבל: בבקשה.

מנואל טרכטנברג: משפט אחד.

מנואל טרכטנברג: אביגדור יצחקי, בדרום עוד 70,000 שקל בהנחה או בסבסוד פר דירה יביא את שיעור ההנחה ל-24.8% כמו בתל-אביב.

מנואל טרכטנברג: זה גם ישפיע על שיעור המימוש.

מנואל טרכטנברג: לכן הדברים קשורים זה לזה.

מנואל טרכטנברג: מבחינת העלויות, תעשה אתה את החשבון, זה לא בשמים.

מנואל טרכטנברג: כלומר, זה מהלך שאני מציע שתעשו באופן מיידי.

איתן כבל: תודה.

איתן כבל: רועי פולקמן, בבקשה, ואחריו יהודה בצלאל.

יגאל גואטה: אני מבקש לשאול שאלה קטנה.

יגאל גואטה: הסקירה יפה והנתונים נראים נפלא והכול בסדר, אבל בסופו של דבר אחרי שאתם נותנים כל-כך הרבה וגובים כל-כך מעט עבור הקרקע, איך זה שבשוק החופשי בסוף המחירים כמעט זהים?

יואב גלנט: הם לא זהים.

איתן כבל: אביגדור יצחקי יענה בהמשך.

רועי פולקמן: תודה, אדוני היושב-ראש, ממש בקצרה.

רועי פולקמן: דבר אחד, אני מציע לקרוא את הנייר שהכין מרכז המחקר והמידע של הכנסת, שהוכן לבקשת הוועדה, יש בו הרבה נתונים מעניינים.

רועי פולקמן: תסתכלו בעמוד 14, בטבלה שמראה את מחיר השוק והנחה לפי אשכולות פריפריאליים.

רועי פולקמן: תראו שאין כמעט הבדל בשיעורי ההנחה בין האשכולות הפריפריאליים השונים.

רועי פולקמן: תסתכלו על הטבלה המתמצתת.

רועי פולקמן: בשיעורי ההנחה הסופיים אין כמעט הבדל בין אשכול סוציו-אקונומי 9 לאשכולות סוציו-אקונומיים 1-2.

רועי פולקמן: אזור זה עניין אחר.

אורלי לוי אבקסיס: זה אותו רציונל שלכם בחוק המס על דירה שלישית.

אורלי לוי אבקסיס: בגלל זה הדירה של 2.5 מיליון שקל השתוותה לדירה בדרום הארץ.

אורלי לוי אבקסיס: העיוות נוצר כשאתם מסתכלים על אחוזים ואתם לא מסתכלים פר כסף, כי יש לזה השלכות.

אורלי לוי אבקסיס: עדיין יש לך דירה של מיליונים לעומת דירה ששווה פחות.

רועי פולקמן: עדיין יש הבדל בין מי שרוצה לגור בראשון לציון ובין מי שרוצה לגור במעלות.

רועי פולקמן: זה דבר אחד.

רועי פולקמן: לכן צריך להבין שההנחה היא אותה הנחה.

רועי פולקמן: זה שדירה במעלות בהנחה יחסית עולה 600,000 שקל ודירה בראשון לציון עולה 1.2 מיליון שקל זה פר השוואה.

מאיר כהן: אפילו השר אמר שההנחה לא זהה, שההנחה במרכז גדולה יותר.

יגאל גואטה: - - -

רועי פולקמן: אני אומר את זה למאיר כהן כי זה בהחלט צורם שאתה מעלה הצעות כאלה לדיון.

רועי פולקמן: למה?

רועי פולקמן: מכיוון שבדיוק מחר זה שנה ו-9 חודשים מאז חילופי השלטון ואפשר להשוות בין שר האוצר הקודם לשר האוצר הנוכחי.

מאיר כהן: תפסיק.

מאיר כהן: אזכיר לך דברים שעשינו.

רועי פולקמן: זה מה שהיה בתקופתך: אפס דירות בדימונה ובירוחם.

מאיר כהן: אתה מקשקש במוח.

מאיר כהן: תחזור בך.

מאיר כהן: אתה נבחרת להיות חבר כנסת, לא מונֵית כמעודד של מישהו.

רועי פולקמן: הטענה שלי שאתה- - -

מאיר כהן: אתה לא מדבר לעניין.

רועי פולקמן: אז בואו נדבר לעניין.

מאיר כהן: פעם היית בדימונה?

רועי פולקמן: כמה דירות קטנות אתה בנית בתקופתך?

מאיר כהן: קשקשן שכמוך.

מאיר כהן: עם הבחור הזה אי אפשר לנהל דיון רציני.

מאיר כהן: תהיה רציני.

רועי פולקמן: תדבר על עובדות.

מאיר כהן: אני מדבר על עובדות.

מאיר כהן: גם השמאי הממשלתי יודע- - -

יעקב אשר: מאיר כהן, גם תוכנית הדגל שלכם הייתה לא פרופורציונלית- - -

מאיר כהן: אז מה?

מאיר כהן: מה זה שייך?

מאיר כהן: יש תוכנית שבאים חברי כנסת ואומרים: אנחנו רוצים לקבל הסבר.

רועי פולקמן: יש תוכנית שבונים ויש תוכנית שלא בונים.

מאיר כהן: מה זה שייך?

מאיר כהן: צריך להביא לכאן מסייעת וגננת.

רועי פולקמן: הדבר המרכזי הוא שעד לרגע זה, ואני בודק בכל שבוע את זוכי פרויקט "מחיר למשתכן", עד היום כבר 23,000 דירות שווקו בהגרלות.

מאיר כהן: לא נכון, 6,700.

מאיר כהן: אתה טועה.

מאיר כהן: אתה רוצה שעכשיו אביא נתונים?

רועי פולקמן: מה שמדהים, שהוא יזם את הדיון.

רועי פולקמן: ועדת הכלכלה הרצינית הזמינה נייר ממרכז המחקר והמידע של הכנסת וחבר הכנסת מאיר כהן לא קרא את הנייר.

רועי פולקמן: בנייר כתוב את מה שאני אומר עכשיו.

רועי פולקמן: רק מה, הוא מדבר בשביל הקמפיין.

רועי פולקמן: כתוב:

רועי פולקמן: " 23,100 דירות שווקו".

מאיר כהן: קראתי אותו.

רועי פולקמן: תקרא את סעיף 9 בנייר.

רועי פולקמן: כתוב שעד עכשיו זכו 8,123.

מאיר כהן: מתוך כמה?

מאיר כהן: אתה לא קראת.

רועי פולקמן: - - -

איתן כבל: מרגע זה, אם עוד פעם אתם מצטעקים ביניכם תצאו יחד החוצה.

רועי פולקמן: זה זכות הדיבור שלי.

איתן כבל: גם פה יש כללים.

איתן כבל: נהניתי עד עכשיו אבל זה עבר לי...

רועי פולקמן: אני ממש מדבר אל הוועדה, לא להתנגחויות.

רועי פולקמן: יש נייר מקצועי שהונח על שולחן הוועדה.

רועי פולקמן: אני מציע לחברי הוועדה ולאורחים לקרוא אותו.

רועי פולקמן: המספרים שאמרתי עכשיו כתובים בנייר.

רועי פולקמן: כתוב בנייר שעד עכשיו בשנה וחצי שהתוכנית פעילה ההטבה המינימלית לאזרחים הייתה 7.3 מיליארד שקל של חיסכון כספי, והנחה ממוצעת של 20%.

רועי פולקמן: לגבי כל מה שדובר עליו כאן, ואני אומר שוב, אני עובר ערב-ערב, פוגש זוכים, ההון העצמי הנדרש הוא 100,000 שקל.

רועי פולקמן: אנשים מוותרים על זכיות כי באמת אנשים ניגשים בכל רחבי הארץ להגרלות ובסוף רוצים לזכות במקום שהם בחרו בו, וזה נאמר קודם.

<קריאה: זה לא הסיבה שהם מוותרים.

רועי פולקמן: בוודאי צריך למצוא דרכים שאנשים יזכו וירצו לגור בכל הארץ.

רועי פולקמן: ההשקעות לא סביב הסבסוד.

רועי פולקמן: ועוד דבר שאמר חבר הכנסת כהן ואיננו נכון, אין סבסוד של 800,000 שקל לדירה על-ידי המדינה, הסבסוד מגיע ל-200,000 שקל.

איתן כבל: אמר את זה אביגדור יצחקי.

רועי פולקמן: לכן הדבר היחיד שצריך לקרות הוא- - -

איתן כבל: חבר הכנסת פולקמן, תציע לכולם לקרוא את החומר, תודה.

איתן כבל: יהודה בצלאל, בבקשה.

<יהודה בצלאל: צהרים טובים, אדוני היושב-ראש, אדוני השר, אני חבר מועצת עיריית דימונה, מחזיק תיק הצעירים.

<יהודה בצלאל: צר לי, חבר הכנסת פולקמן, על דברים.

איתן כבל: יש לי בקשה, אמור את דבריך אלינו.

איתן כבל: עשה לי טובה, אנחנו פה לא בסוג של התנגחות.

איתן כבל: אמור את דבריך בלב פתוח.

איתן כבל: אל תתחיל להגיב אל זה ואל ההוא.

עבד אל חכים חאג' יחיא: אנחנו נבין לבד...

<יהודה בצלאל: עשיתי את הדרך לכאן כדי להציג את הדברים מהשטח ולא דרך דוחות, כי דוחות כבודם במקומם, הם מספרים, קבצי אקסל למיניהם, זה טוב ויפה, אבל מי שפוגש את הציבור בדימונה ואת היזמים, נפגש איתם ועושה את הכנסים לצורך העניין זה אנחנו.

<יהודה בצלאל: נדבר קצת על עובדות.

<יהודה בצלאל: יש פרויקט בדימונה, 54 יחידות דיור שיצאו להגרלה כבר לפני כחצי שנה.

<יהודה בצלאל: נכון להיום 12 אנשים בלבד חתמו, וגם היזם תקוע כי הוא מחכה לעוד 100 ועוד 100 ועוד 100 שיגיעו אליו.

<יהודה בצלאל: באיזשהו שלב – וזה דבר שממש רציתי לבקש מאביגדור יצחקי – שינו את התהליך.

<יהודה בצלאל: במקור היה אמור להיות היתר בנייה ואחריו יציאה להגרלה, כך אני זוכר את זה בהתחלה.

<יהודה בצלאל: מישהו קיבל החלטה לשנות את זה ועכשיו למעשה אנשים נרשמים להגרלה ואין להם מושג לְמה הם נרשמים, אין להם מושג איזו דירה זאת, מה גודל הדירה, כמה חדרים.

<יהודה בצלאל: אחר-כך מתפלאים שהם מבטלים כי הם בכלל לא יודעים מה גודל הדירה, מה המחיר וכולי.

איתן כבל: תודה, אדוני.

איתן כבל: עורך-הדין ניר חזן, בבקשה.

איתן כבל: את מי אדוני מייצג?

<ניר חזן: אני מייצג את עצמי.

<ניר חזן: שלום כבוד השר, יושב-ראש הוועדה, חברי הכנסת הנכבדים, המוזמנים והמוזמנות.

<ניר חזן: אני רוצה לדבר לא על המחיר אלא להציף כאן את הבעיה העתידית שתהיה ותלווה אותנו עוד הרבה שנים אחר-כך, במיוחד בבתי-המשפט.

<ניר חזן: נקראתי על-ידי לקוח בצפון לייצג אותו כי הוא זכה ב"מחיר למשתכן".

<ניר חזן: הדרישות הראשוניות שהיו ממנו זה תוך 48 שעות להגיע ולחתום ולבחור דירה מבין 250 דירות, כאשר הוא לא באמת יודע מה קורה בפרויקט, לא הציגו את זה בפניו.

<ניר חזן: באותן 48 שעות הוא גם אמור לבדוק את היכולת הכלכלית שלו, לגייס את הכסף, את ההון העצמי הראשוני ואת המשכנתה.

<ניר חזן: כאשר קיבלנו את ההסכם נדרשנו בתוך בערך 3 עד 4 ימים לתת את הערותינו, כאשר לאורך כל הדרך הבהירו לנו ואמרו, החל מן המשרד שמייצג וגם מהקבלן, שאין שינויים, לא יהיו שינויים, מה שאתם מקבלים זה מה שיהיה, Take it or leave it, במילים הללו.

<ניר חזן: כאשר אנחנו רואים את אותם תנאים שעולים, פעם אחת זה התנאים המסחריים הלא הגיוניים, הלא רציונליים, שלא נמצאים בכלל במעשה, כאשר הם מקבלים גיבוי ממשרד הבינוי והשיכון, או אולי לא ממשרד הבינוי והשיכון, אני לא יודע, אבל ממישהו מטעם, שנותן להם גיבוי לא לשנות.

איתן כבל: יש לי בקשה.

איתן כבל: אנא שלח פנייה אל הנהלת הוועדה.

איתן כבל: זה נושא חשוב, אני לא מזלזל כמובן.

איתן כבל: אדוני ישלח אלינו מכתב ואנחנו נפנה אותו לגורמים המקצועיים שכבר יידרשו לתת לנו תשובות בעניין הזה.

אביגדור יצחקי: הוא יכול לפנות ישר אלינו.

<ניר חזן: נעשתה הפנייה הזאת.

<ניר חזן: לקח להם שבועות להגיב.

איתן כבל: מספיק, נתתי לך את האפשרות.

אורלי לוי אבקסיס: אדוני היושב-ראש, אנצל את זכות הדיבור ואנסה להיות ברורה.

אורלי לוי אבקסיס: אני רואה הזדמנות בכך שגם שר הבינוי והשיכון וגם אביגדור יצחקי, יושב-ראש קבינט הדיור, נמצאים כאן.

אורלי לוי אבקסיס: אני חושבת שהוועדה הזו פספסה את המטרה העיקרית.

אורלי לוי אבקסיס: בסופו של דבר, אם אנחנו באים לבדוק את חוסר האיזון בין ההטבות לפריפריה וההטבות למרכז, אנחנו צריכים להעלות את שאלת השאלות, על כך שמצבן של עיירות חלשות מאוד בפריפריה הורע בשם אותה תוכנית, שהיא תוכנית מבורכת ברציונל שלה.

אורלי לוי אבקסיס: עלינו לזכור שיש פה התגבשות של כמה תנאים ביחד.

אורלי לוי אבקסיס: אם אנחנו הולכים על תוכנית "מחיר למשתכן" הרי שהיא לא בפריסה ארצית.

אורלי לוי אבקסיס: אקח בכוונה דוגמה שקרובה אלינו, אבל זה יכול להיות גם במקומות אחרים, אולי אפילו בקריית מלאכי, בית-שאן ומקומות אחרים, כאשר יש "מחיר למשתכן" בעיר סמוכה.

אורלי לוי אבקסיס: לדוגמה, עפולה, שם אנשים בשם אותה פעילות חברתית זוכים פעמיים: הם זוכים גם בהנחה על ערך הדירה וגם ב-90% מן המשכנתה.

אורלי לוי אבקסיס: הווה אומר, שבעיירה סמוכה אחרת שבה אין "מחיר למשתכן" נדרשים התושבים לשלם הרבה יותר, גם אם הם זכאים.

אורלי לוי אבקסיס: בעבר היה מענק מקום שהיה מזכה בכל מקום בפריפריה בעיר חלשה ולא משנה אם אתה בפרויקט "מחיר למשתכן" או בפרויקט אחר.

אורלי לוי אבקסיס: היום לקחו את מענקי המקום, הם מחוקים לחלוטין ואתה זכאי להטבות רק אם אתה בפרויקט "מחיר למשתכן".

אורלי לוי אבקסיס: הפועל היוצא, דירה יד שנייה בבית-שאן עולה הרבה יותר מדירה יד ראשונה בראש העין או בהרצליה.

אורלי לוי אבקסיס: זה העיוות שעליו היינו צריכים לשים את הזרקורים.

אורלי לוי אבקסיס: האם בכוונת המדינה לאזן את הדבר הזה ואולי להחזיר, במקומות שבהם אין "מחיר למשתכן", את מענק המקום?

אורלי לוי אבקסיס: כך נביא באמת לאחדות חברתית.

יעקב אשר: אעשה את זה בקצרה.

יעקב אשר: אחסוך את ההערה שבאמת נעשית עבודה אדירה, בשונה מן הקדנציה הקודמת.

יעקב אשר: אני לא רוצה לפתוח את הפולמוס אז בואו נשאיר את זה כך.

יעקב אשר: זאת עובדה, נקודה.

מאיר כהן: עד שלא תתמוך בחוק שלי נגד גזענות לא אענה לך.

יעקב אשר: הוא היה חוק גזעני.

מאיר כהן: למה אתם לא מקבלים את הנוסח?

יעקב אשר: לפיד חזר בתשובה, לא? אני רוצה לציין מספר נקודות.

יעקב אשר: יש את הפער בין המרכז לפריפריה שאנחנו רואים, אנחנו רואים את זה גם בכסף שמקבלות הרשויות המקומיות פר דירה, גם זה הולך באחוזים.

יעקב אשר: שוב, הרשויות שהן יותר חזקות – יש פה טבלה שמראה שיש פערים בהנחות.

איתן כבל: הנה, פולקמן כמו רש"י.

יעקב אשר: אני מוכן להודות אם טעיתי.

יעקב אשר: זה הולך באחוזים.

יעקב אשר: זאת אומרת שדירה יקרה יותר האחוז בה הרבה יותר גבוה.

אביגדור יצחקי: אתה מדבר על חלף היטל השבחה.

אביגדור יצחקי: לזה יש ביטוי בהרבה סעיפים אחרים.

יעקב אשר: יש פה עיוות.

יעקב אשר: זה לא קשור.

יעקב אשר: זה לא ביקורת, אביגדור יצחקי, תרגיע.

יעקב אשר: זה ביקורת בונה.

יעקב אשר: איך אנחנו נותנים יותר משקל למקומות שאנחנו רוצים יותר ליישב אותם מאשר למקומות אחרים?

יעקב אשר: אחת הנקודות, שאם יעשו איזו מטריצה באופן דיפרנציאלי זה יכול להיות אחרת לגמרי, ולא פר אחוז כי זה מעוות.

יעקב אשר: דבר שני, יש נקודה אחת שהיא תרתי דסתרי.

יעקב אשר: בתוכנית הזאת יכול אדם לקנות את הדירה והוא לא חייב לגור בה, הוא יכול להשכיר אותה ובעצם היא דירה להשקעה.

יעקב אשר: אם אנחנו רוצים שבני פריפריה יקנו לעצמם דירות שהם יחיו בהן עדיף להשקיע במקום שיש שם רווח גדול יותר כי ההנחה גדולה יותר.

יעקב אשר: אם יש הנחה של 400,000 או 300,000 שקל- - -

איתן כבל: הבנו.

איתן כבל: אם אני הבנתי אז גם הם הבינו.

יעקב אשר: אם רוצים לכוון אותם, צריך לכוון את הדברים האלה, את האבולוציות האלה.

יעקב אשר: דבר אחרון, חסר לי בדוח של מרכז המחקר והמידע של הכנסת וגם בדיון היום, כבוד השר הזכיר את זה בתחילת הדיון, נושא הפילוח לציבור החרדי.

איתן כבל: שאלה גדולה מאוד.

יעקב אשר: יש לו אפיונים משלו ולכן הוא צריך לבוא בפני עצמו.

יעקב אשר: שמחתי לשמוע את מה שהשר אמר בתחילת הדיון לגבי התוכנית הגדולה של 2040, על 20% יחידות דיור לציבור החרדי.

יעקב אשר: תודה רבה.

איתן כבל: תודה רבה.

איתן כבל: עד 2040 תתאפקו.

איתן כבל: .. אני בצד שלך, מה אתה רוצה?

איתן כבל: בבקשה, אביגדור יצחקי יענה על כמה שאלות ואדוני השר יסכם.

אביגדור יצחקי: תשובות קצרות מאוד.

אביגדור יצחקי: קודם כול אני מבקש, אם מכרזים נכשלים, תאמינו לי- - -

יואב גלנט: א

יואב גלנט: ביגדור יצחקי יענה אחרי זה ויאמר את כל ההשלמות וכך גם אנשי הצוות.

יואב גלנט: אני פשוט חייב לזוז.

יואב גלנט: קודם כול, אני רוצה לשבח את חברי הכנסת.

יואב גלנט: אתם בהחלט עושים את תפקידכם, במובן הזה שאתם ערניים לנושא שמטבע הדברים אנחנו ערניים אליו כבר מזה זמן.

יואב גלנט: טוב שהדבר הזה עולה לדיון.

יואב גלנט: קודם כול צריך לשים את הנתונים כפי שהם על השולחן.

יואב גלנט: הנתונים הם כדלקמן: אנחנו בממוצע מורידים בצפון את מחיר הדירות ב-180,000 שקל, בדרום ב-160,000 שקל, בחיפה ב-270,000 שקל, בירושלים ב-270,000 שקל ובמרכז הארץ ב-310,000 שקל.

יואב גלנט: מצד אחד, יש הפרשים.

יואב גלנט: מצד שני, ההפרש הגדול ביותר מגיע ל-40% בערך, בין 160,000 שקל ל-310,000 שקל, נגיד 200%, כמעט פי שתיים.

יואב גלנט: כפי שאמר פה אביגדור יצחקי וגם אתם יודעים, זה גם כמובן פונקציה של המחיר.

יואב גלנט: לכן אני בראש ובראשונה חושב שזה דבר שצריך להכניס בו תיקון בהקשר הכפול.

יואב גלנט: ראשית, אנחנו רוצים לעודד תנועה לכיוון הפריפריה משיקולים לאומיים.

יואב גלנט: שנית, לעניין הזה יש ערך עצום בהיבט הכלכלי מכיוון שכל תשתית במרכז עולה פי שתיים, כי צריך לעשות תעלה וגשר וכן הלאה, מה שלא צריך לעשות במקומות אחרים.

יואב גלנט: אז בהקשר הזה אני חושב שאתם צודקים.

יואב גלנט: יחד עם זה, מעבר לדברים שאמרתי בהתחלה, אני רוצה לדבר על דברים ספציפיים.

יואב גלנט: מכרזי "מחיר למשתכן" הצליחו להביא לשיווקי דירות, בהבדל בין מה שנאמר בוורסיות שונות, בין מה שמשווק לקבלנים ונמצא באוויר לבין האזרחים שזכו, אבל בסוף כל הדברים האלה יעברו זכיות.

יואב גלנט: אנחנו הצלחנו גם במקומות שבהם לא היינו מצליחים ללא הדבר הזה, כמו בהר כרמי בכרמיאל ובנצרת עילית וגם בדימונה ובקריית שמונה.

יואב גלנט: אני חושב שזה דבר משמעותי מאוד.

יואב גלנט: כאשר אני רואה שבאופקים נרשמים 7,000 איש להגרלה – יש פה חיבור של כמה דברים.

יואב גלנט: זה גם התוכנית שלנו, אבל בואו נזכור את התמונה הכוללת.

יואב גלנט: על מנת שאדם יעבור לגור במקום הוא צריך דירה, תעסוקה ותחבורה, שני האחרונים הם חליפיים ביניהם, הוא צריך חינוך ואיכות חיים במובן הכולל של המילה.

יואב גלנט: כשיש לו את כל החמישה האלה, או חליפוּת של אחד עם השני, יש לו פתרון.

יואב גלנט: אנחנו עוסקים פה בווקטורים ארוכי שנים.

יואב גלנט: אנחנו עושים מאמץ גדול מאוד.

יואב גלנט: נושא הדיור יש לו תמיכה של מאה אחוזים מחברי הכנסת, 120 חברי כנסת, ולדעתי גם של מאה אחוז מראשי הרשויות המקומיות בכל המגזרים, ואנחנו עובדים עם כולם, וכולם יודעים את זה.

יואב גלנט: לא פתרנו את כל הבעיות, לא השלמנו את כל הדברים.

יואב גלנט: אנחנו מתקנים בתנועה, אבל החלטנו לנוע, אנחנו נעים, זזים קדימה.

יואב גלנט: רבותי, בסוף שנת 2017 נהיה במצב שלדעתי 30,000 איש יהיו עם הגרלות כאשר הם יודעים שהבית שלהם או בבנייה או מתחיל להיבנות או שכבר קיבלו מפתחות.

יואב גלנט: בסוף שנת 2018 ייבנו פי שתיים דירות מאשר נבנו בשנת 2014.

אורלי לוי אבקסיס: כמה סך הכול ב"מחיר למשתכן" לאורך זמן?

יואב גלנט: נכון להיום בסדרה א' יש לנו 60,000, ויש עוד כ-15,000 בסדרה ב', אבל אנחנו יודעים שאנשים משהים את הרשמתם לסדרה ב' כי הם מבינים שזה ייקח עוד זמן.

יואב גלנט: באופן כללי ההערכה היא שזה לא יטפס מעבר ל-120,000, אבל זה יכול להיות לפה ולשם כי זה מיועד לאנשים שחסרות להם דירות.

יואב גלנט: בשלב כלשהו די מוקדם, אני מקווה שהממשלה הזאת תמצה את ימיה ויהיה זמן לעשות את זה---

אורלי לוי אבקסיס: לגבי מענק מקום איפה שלא יהיה "מחיר למשתכן".

אורלי לוי אבקסיס: מה דעת השר?

יואב גלנט: דעתי הכללית היא, והצעתי את זה גם בדיונים פנימיים, שאנחנו צריכים לשפר את הצדק החלוקתי בהקשר הזה.

יואב גלנט: מצד אחד למעשה איפה שהקרקע יקרה נוח יותר לתת, ומצד שני צריך למצוא את הדרך להסיט את הכסף הזה לכיוון אחר.

יואב גלנט: למשל, באתי עם רעיון, אני לא בטוח שהוא יקרה אבל אנחנו מעבדים אותו במשרד, שאומר שאדם שגר 3 שנים בדירה בפריפריה, אחרי שרכש אותה בזיעת אפו, יקבל אז את המענק בגובה שנחליט, נניח 100,000 שקלים, כחלק מן ההשלמה של התמורה, ואז נוודא גם שהוא גר במקום.

אורלי לוי אבקסיס: אבל מה לגבי אלו שהם לא ב"מחיר למשתכן" כי הפרויקט לא פועל בעיר שלהם?

אורלי לוי אבקסיס: בעבר היה להם מענק מקום.

יואב גלנט: הדבר השני הוא לעסוק בדיור שהוא לא הדיור הראשוני, השוק המשני, אנשים שעושים שיפור דיור.

יואב גלנט: אני חושב שבהקשר הזה התוכנית תצטרך לעסוק גם בהם, גם מפני שמגיע להם ובסוף אנשים צריכים להשתפר וגם בגלל שצריך להוזיל באמצעות זה את המחיר.

יואב גלנט: אני לא יכול לתת את כל הסקירה, גם בגלל לוח הזמנים הקצר, אבל אם יש לי מסר אחד לאנשים הוא שאתם עולים על דבר נכון.

יואב גלנט: הוא לא נעלם מעינינו.

יואב גלנט: אנחנו עוסקים בפתרונו.

יואב גלנט: אני חושב שטוב יותר להיות במצב שאתה נע קדימה ומתקן מאשר להיות במצב שאתה עומד במקום.

יואב גלנט: הכוונות טובות, הדברים קורים, מטה הדיור פועל, כולם עובדים על זה.

איתן כבל: ברשותך, אדוני השר, לפני שאתה הולך אני רוצה לומר שני משפטים.

איתן כבל: ראשית, אני באמת מצר על כך שאתה עוזב, הזמנו אותך ליותר מכך, וזה גם מה שסוכם.

איתן כבל: לכן תיאמנו את הזמנים אתך.

איתן כבל: באמת חבל לי.

איתן כבל: זה מסוג הדברים שבגללם עושים תיאומים מראש ומבעוד מועד.

יעקב אשר: אבל לפחות קיבלנו תשובות.

איתן כבל: אתה לא בן יחיד פה.

איתן כבל: יש בהמשך דיונים על נושאים נוספים.

איתן כבל: דבר שני שאני רוצה להסב אליו את תשומת לב כל העוסקים במלאכת הדיור, בסוף-בסוף זה לא רק עניין מחיר הדירות בפריפריה.

איתן כבל: אנשים לא באים לגור שם רק בגלל שהמחיר נמוך מאוד-מאוד, לא.

איתן כבל: אם בסוף לא תהיה לך עבודה כדי שתשלם את המשכנתה, גם אם היא גבוהה, ולא תהיה נגישות למקומות העבודה אז גם אם תיתן להם את זה במחיר אפס לא יגיעו.

איתן כבל: יושב פה שלמה בוחבוט, ראש עיריית מעלות-תרשיחא, שהוא אולי הכי ותיק בינינו בעניין הזה, והוא יודע שפעם היו מחירי אפס, והיה, והיה, והיה.

איתן כבל: אם אתה לא נותן את כל החבילה – לא יעזור בית-דין.

איתן כבל: אני אומר את זה לנו.

איתן כבל: נכון ששכר מצווה – מצווה, אבל אם לא יהיו עוד מצוות זה לא יעזור לנו, לאף אחד בתוך התהליך הזה.

יוסי יונה: אדוני, השר היה אמור להשתתף בהמשך הדיונים.

יואב גלנט: הודעתי מראש שאני בא לשעה.

יואב גלנט: ההערכה הייתה שבשעה ייכנסו יותר נושאים.

איתן כבל: קבענו שעתיים, אדוני השר.

איתן כבל: זה לא היה מולך.

<לאה ורון: זה היה מול הנציגה שלך.

יואב גלנט: אני מוכן לבוא לדיון נוסף.

איתן כבל: אדוני, עכשיו זה על זמננו.

איתן כבל: .. תודה רבה לך.

יואב גלנט: תודה רבה, תענוג להיות אתכם.

איתן כבל: גם אתך.

איתן כבל: תודה רבה לכם, תודה אדוני.

איתן כבל: אביגדור יצחקי, תסיים בכמה משפטים, בכל זאת גם שאלו פה שאלות חכמות.

אביגדור יצחקי: אני נשאר פה גם לדיון הבא.

אביגדור יצחקי: אני חושב שאהיה האזרח הוותיק היחיד פה בחדר...

אורלי לוי אבקסיס: אם יהיה לנו מזל גם אנחנו נגיע לשם...

אביגדור יצחקי: כשאומרים "מזל טוב" בגילאים האלה אני אומר שהמזל היחיד, שיש כאלה שלא הגיעו.

אביגדור יצחקי: ..

אביגדור יצחקי: אני רוצה לומר שלושה דברים, בקצרה.

אביגדור יצחקי: קודם כול, נפגשנו עם ראש עיריית דימונה ואנחנו מנסים לפתור את העניין הזה.

אביגדור יצחקי: בדירות שבהן נעשו טעויות ויש באמת קושי במכירה, אנחנו נפתח אותן בהתחלה לכלל הנרשמים, לאחר מכן גם לסדרה ב', ולאחר מכן גם למשפרי דיור כך שגם הם יוכלו להיכנס לעניין.

אביגדור יצחקי: מועד היציאה להגרלה כרגע הוא הגשת הבקשה להיתר.

אביגדור יצחקי: יש לזה יתרונות וחסרונות.

אביגדור יצחקי: זאת ההחלטה.

אביגדור יצחקי: נכון שכתוצאה מזה לפעמים לוקח יותר זמן עד שהדייר יודע מה יש לו.

אביגדור יצחקי: דבר אחרון, בעניין כישלון.

אביגדור יצחקי: זה לא כישלון אלא מצב שבו לפעמים השוק באותו מקום רווי כבר.

אביגדור יצחקי: כל דבר כזה בסופו של דבר עולה על המדף ומוכן לצורך שיווק בהמשך בצורה כזאת או אחרת.

אביגדור יצחקי: אני מבטיח לכולכם, לא תישאר אף דירה על המדף.

אורלי לוי אבקסיס: ולגבי מענקי מקום?

אורלי לוי אבקסיס: אם לא הייתי עקשנית לא היינו מקבלים תשובות גם בדיור הציבורי.

אביגדור יצחקי: אחד הפתרונות לבעיית הפער בין הפריפריה למרכז הוא תוספת למענק של הפריפריה הרחוקה.

אביגדור יצחקי: לא הייתי רוצה לתת מענקי מקום כפי שנתנו בירושלים.

אביגדור יצחקי: אני חושב שלא צריך להוביל לשם.

אביגדור יצחקי: אני חושב שצריך בסופו של דבר למצוא את הפתרון.

אביגדור יצחקי: אחד הפתרונות לפריפריה הרחוקה, בקריית שמונה, בית-שאן, חצור הגלילית, ירוחם, דימונה ומצפה רמון, צריך להיות אולי בהגדלת המענק.

איתן כבל: בעבר היו מענקי מקום מוגדרים מאוד, אבל אחר-כך כל הארץ קיבלה מענק מקום, ואז הורידו את זה.

איתן כבל: בסוף המערכת לא יכולה לעמוד בזה.

אורלי לוי אבקסיס: בקדנציה הקודמת ביטלו את מענקי המקום האחרונים.

עבד אל חכים חאג' יחיא: הפריפריה צריכה להיות גם פריפריה כלכלית סוציו-אקונומית, לא רק גאוגרפית.

עבד אל חכים חאג' יחיא: לא יכול להיות שיישובים ערבים למשל באזור המשולש, באזור המרכז לא יקבלו סובסידיה בפיתוח כי הם באזור המרכז ומחוז המרכז לא מקבל.

עבד אל חכים חאג' יחיא: את זה חייבים לתקן חד-משמעית כי מי שנמצא במעמד סוציו-אקונומי 2 או 3 לא יכול- - -

איתן כבל: זה שהוא גר במרכז הארץ לא עוזר לו.

איתן כבל: תודה.

איתן כבל: הישיבה נעולה.